Pika ajalooga Inglismaa kolmas sektor on tänaseks kujunenud üheks suuremaks tööandjaks. Seal on hõivatud rohkem inimesi kui põllumajanduses ja rõivatööstuses kokku. Kogu sektor on väga kirju nii liikmete, tegevuste kui organisatsioonide poolest. 1300 erinevat  mittetulundusorganisatsiooni on koondunud katusorganisatsiooni - National Council for Voluntary Organizations (NCVO) alla. NCVO sai alguse 1919. aastal 1000 inglise naela suurusest annetusest, mis paluti kulutada parema maailma ülesehitamiseks. NCVO tulevikunägemuseks on aus ja avatud ühiskond, kus julgustatakse ja toetatakse vabatahtlikku tegevust. Oma tegevuses peegeldab NCVO liikmesorganisatsioonide vajadusi ja soove, pakub neile kvaliteetset abi asjade korraldamisel, julgustab omavahel suhtlema ja kogemust  vahetama, vahendab informatsiooni, näitab ja säilitab liikmes­organisatsioonide mitmekesisust, arendab ja koolitab personali ning püüab tagada oma liikmetele võrdsed võimalused tegevuseks. NCVO on väga iseseisev organisatsioon, sest tema 3 709 000 naela suurusest kogueelarvest moodustab riigieelarveline raha ainult 851 000 (Annual Review 1998-1999). Heategevuse vahendite efektiivseks ja ratsionaalseks kasutamiseks on NCVO asutanud oma fondi - Charities Aid Foundation (CAF). Sellest on tänaseks kujunenud võimas  finantsorganisatsioon harukontoritega paljudes riikides, mille kaudu vahendatakse vabatahtlikule sektorile 400 miljonit ameerika dollarit aastas.